Na temelju članka 4. Zakona o financiranju vodnoga gospodarstva („Narodne novine“, broj 153/09, 90/11, 56/13, 154/14,119/15, 120/16, 127/17, 66/19, 36/24) Ministarstvo zaštite okoliša i zelene tranzicije ( u daljnjem tekstu Ministarstvo) objavljuje

**JAVNI POZIV ZA DODJELU SREDSTAVA ZA POKRIVANJE NASTALIH TROŠKOVA IZGRADNJE SUSTAVA JAVNE VODOOPSKRBE I JAVNE ODVODNJE OTPADNIH VODA USLIJED POSEBNIH UVJETA ZAŠTITE** **KULTURNIH DOBARA TE POSEBNIH UVJETA ZAŠTITE PRIRODE**

1. **CILJEVI POZIVA ZA DODJELU SREDSTAVA**

Javnim pozivom za dodjelu sredstava za pokrivanje nastalih troškova izgradnje sustava javne vodoopskrbe i javne odvodnje otpadnih voda uslijed posebnih uvjeta zaštite kulturnih dobara te posebnih uvjeta zaštite prirode (u daljnjem tekstu: Poziv) Ministarstvo će dodijeliti financijska sredstva za pokrivanje već nastalih troškova u izgradnji vodnokomunalne infrastrukture, odnosno sustava javne vodoopskrbe i sustava javne odvodnje za projekte financirane iz EU sredstava i to iz Operativnog programa konkurentnost i kohezija 2014. - 2020. i Nacionalnog programa oporavka i otpornosti 2021. - 2026. koji moraju završiti do zatvaranja predmetnih programa, odnosno ispuniti indikatore i dokazati funkcionalnost. Sredstva se dodjeljuju isključivo za povećane troškove uvjetovane izdanim posebnim uvjetima javnopravnih tijela koji su vezani za zaštitu kulturnih dobara te posebnih uvjeta zaštite prirode i nisu prihvatljivi za EU sufinanciranje, a nužni su za završetak projekta i dobivanje uporabnih dozvola.

 **Uvjeti koji moraju kumulativno biti zadovoljeni za dodjelu sredstava**

* Projekt mora biti EU sufinanciran
* Trošak je morao nastati u razdoblju 1. siječnja 2022. do 15. studenog 2024.
* Predmetni troškovi moraju se odnositi na troškove uvjetovane uvjetima javnopravnih tijela, a vezani su za zaštitu kulturnih dobara i/ili posebnih uvjeta zaštite prirode
* Predmetni troškovi nisu prihvatljivi za financiranje iz EU sredstva
* Ne smije biti dvostrukog financiranja

**Posebne napomene:**

* Ovaj Poziv odnosi se na sredstva za 2024. godinu te će biti ponovljen u sljedećim godinama sukladno raspoloživim sredstvima i iskazanim potrebama.
* Ukoliko zahtjevi za dodjelu sredstava koji zadovolje uvjete iz ovog Poziva premaše raspoloživa sredstva za 2024. godinu, raspoloživa sredstva proporcionalno će se svim prijaviteljima koji su zadovoljili propisane uvjete smanjiti.
1. **OSIGURANJE SREDSTAVA**

Ovim Pozivom dodjeljuju se sredstva u iznosu do 4 milijuna eura osigurana u Državnom proračunu za 2024. godinu na poziciji A905057 - Sufinanciranje vodnokomunalnih projekata. Sufinanciranje od strane Ministarstva iznosi 70 %, a 30% mora osigurati javni isporučitelj vodnih usluga ili njegov vlasnik (JLS).

1. **FORMALNI UVJETI POZIVA**
* Prihvatljivi prijavitelji su isključivo javni isporučitelji vodnih usluga
* Prijavitelj može imati partnera jedinicu lokalne samouprave (JLS) koje su vlasnik javnog isporučitelja ukoliko su JLS sufinancirale predmetne troškove
* Može se podnijeti samo jedan zahtjev za dodjelu sredstava po javnom isporučitelju vodnih usluga
* Zahtjev za dodjelu sredstava se mora podnijeti najkasnije do 10.12.2024.
* Iz sredstava ovog Poziva ne može se priznati trošak koji je predmet financijske korekcije
* Prihvatljivi troškovi koji će se financirati na temelju ovog Poziva su troškovi nastali u razdoblju prihvatljivosti, koji su zadovoljili kumulativne uvjete i nisu financirani iz drugih izvora
* Nisu prihvatljivi bankarski troškovi i kamate

**Posebne napomene:**

Pod drugim izvorima, odnosno dvostrukim financiranjem se ne smatra da su troškovi plaćeni od strane javnog isporučitelja vodnih usluga ili njegovog vlasnika JLS-a. U slučaju da je trošak plaćen od strane JLS-a sredstva se trebaju vratiti JLS-u i o tome podnijeti dokaz Ministarstvu.

1. **PROCEDURA I DOKUMENTACIJA ZA PODNOŠENJE PRIJAVE**

Zahtjev za dodjelu sredstava se podnosi putem obrasca iz priloga, s niže navedenim prilozima, Ministarstvu na adresu Ulica grada Vukovara 220 ili putem e-maila na adresu Tajnica.UVG@mzozt.hr s naznakom za „Javni poziv za dodjelu sredstava za pokrivanje nastalih troškova izgradnje sustava javne vodoopskrbe i javne odvodnje otpadnih voda uslijed posebnih uvjeta zaštite kulturnih dobara te posebnih uvjeta zaštite prirode“ krajnje do **10.12.2024. do 14h.**

Uz prijavni obrazac potrebno je dostaviti sljedeće dokumente:

-posebni uvjeti javnopravnih tijela vezanih za zaštitu kulturnih dobara (ako je primjenjivo)

-posebni uvjeti javnopravnih tijela vezanih za zaštitu prirode (ako je primjenjivo)

-dokaz o troškovima izgradnje vodnokomunalne infrastrukture uvjetovanih zaštitom kulturnih dobara ili uvjetovanih zaštitom prirode (računi i privremene/okončane situacije sa označenim stavkama troška koji se potražuju)

-dokaz da je trošak nastao u navedenom razdoblju iz točke 1. Poziva (ugovor o radovima s datumom potpisa/datum uvođenja u posao/datum privremene/okončane situacije)

-zahtjev za plaćanje s detaljnom specifikacijom troškova potpisanu od strane nadzornog inženjera i korisnika (javnog isporučitelja vodnih usluga)

-izjavu da nema dvostrukog financiranja(*obrazac u prilogu)*

***-***izjava o osiguranju 30% sredstava od strane korisnika/partnera (*obrazac u prilogu*)

Pitanja vezana uz Poziv postavljaju se isključivo na adresu elektroničke pošte Tajnica.UVG@mzozt.hr

Odgovori na pojedine upite poslat će se izravno na adrese onih koji su pitanja postavili, te će odgovori biti objavljeni na web stranici Ministarstva.

1. **VREDNOVANJE ZAHTJEVA ZA DOJELU SREDSTAVA I DONOŠENJE ODLUKE O DODJELI SREDSTAVA**

**Pregled zahtjeva za dodjelu sredstava u odnosu na propisane uvjete Poziva**

Ministarstvo će pregledati pristigle zahtjeve za dodjelu sredstava te provjeriti ispunjavanje propisanih uvjeta Poziva. Ministarstvo u slučaju potrebe može zatražiti dodatnu dokumentaciju u svrhu dokaza o ispunjenju uvjeta iz poziva.

Ministarstvo će nakon provedenog pregleda i utvrđivanja preliminarne prihvatljivosti, zatražiti od Hrvatskih voda kao PT2 za OPKK projekte i PT za NPOO projekte potvrdu da su potraživani troškovi sastavni dio projekta te da ne postoji dvostruko financiranje. Po zaprimanju pozitivne potvrde, Ministarstvo će donijeti Odluku o dodjeli sredstava.

Popis odobrenih i odbijenih zahtjeva za dodjelu sredstava objavljuje se na mrežnim stranicama Ministarstva.

Prigovor protiv odluke o dodjeli financijskih sredstava podnosi se Ministarstvu u roku od 15 dana od objave popisa odobrenih i odbijenih prijava.

Prigovor koji je potpisala osoba ovlaštena za zastupanje šalje se isključivo elektroničkom poštom na adresu: Tajnica.UVG@mzozt.hr

Ministarstvo je dužno odgovoriti na prigovor u roku od 30 dana od dana podnošenja prigovora.

KLASA: 911-01/24-01/2

URBROJ: 517-11-2-1-2-24-1

Zagreb, 25. studenog 2024.

MINISTRICA

Marija Vučković